4 लोगों की मौत, 21 घायल; नई गाड़ी लेकर काली माता मंदिर दर्शन करने गए थे
पंजाब में संगरूर के गांव कलौदी बस स्टैंड पर PRTC बस और पिकअप की टक्कर हो गई। हादसे में 4 लोगों की मौत हो गई, जबकि 12 लोग गंभीर रूप से घायल हो गए। घायलों में तीन महीने की बच्ची भी शामिल है।
पंजाब के संगरूर में PRTC बस और पिकअप की टक्कर हो गई। हादसे में 4 लोगों की मौत हो गई, जबकि 12 लोग गंभीर रूप से घायल हो गए। घायलों में तीन महीने की बच्ची भी शामिल है। पिकअप सवार पटियाला के काली माता मंदिर में माथा टेकने के बाद वापस लौट रहे थे।
हादसा सुनाम में संगरूर-पटियाला राष्ट्रीय राजमार्ग पर गांव कलौदी बस स्टैंड के पास हुआ। आसपास के लोगों ने तुरंत घायलों को बाहर निकालकर सिविल अस्पताल संगरूर पहुंचाया। जहां डॉक्टरों ने 4 लोगों की गंभीर हालत को देखते हुए राजिंदरा अस्पताल रेफर कर दिया।
काली माता मंदिर से दर्शन कर लौट रहे थे
घायल ने बताया कि वह पटियाला के श्री काली देवी मंदिर में पूजा-अर्चना के बाद वापस लौट रहे थे। यात्रियों को लेने के लिए बस स्टैंड पर PRTC की बस रुकी तो उनकी पिकअप बस से टकरा गई। उसके बाद सड़क पर अफरा-तफरी मच गई। लोगों ने उन्हें पिकअप से बाहर निकालकर एंबुलेंस की मदद से अस्पताल पहुंचाया।
SDM घायलों का हाल जानने पहुंचे
संगरूर के SDM नवरीत कौर ने सिविल अस्पताल संगरूर पहुंचकर घायलों का हाल जाना और चिकित्सा सुविधाओं का जायजा लिया। सभी मृतक गांव बधनी कलां जिला मोगा के रहने वाले बताए जा रहे हैं। हादसा धुंध की वजह से हुआ।
पिकअप खरीदने के बाद दर्शन के लिए गए
गांव रनियां के रहने वाले मृतक जरनैल सिंह की पत्नी गुरमेल कौर ने बताया कि उसकी 4 बेटियां व एक बेटा है। उसका पति जरनैल सिंह मजदूरी करने का काम करता था। उनके घर में मलेरकोटला वाले बाबा की गद्दी बनी हुई है। पिछले 8 साल से फरीदकोट के गांव ढिल्लवां निवासी फकीर सिंह अक्सर उनके घर गद्दी पर माथा टेकने आता है। उसके द्वारा कुछ समय पहले पिकअप गाड़ी खरीदी थी। गाड़ी खरीदने की खुशी में वह भक्तों को पटियाला में काली माता मंदिर के दर्शन करवाने ले जाने जाता था।
शनिवार को फकीर सिंह गाड़ी लेकर उनके घर आया और दर्शन की बात कहने लगा। उसने तबीयत खराब होने की वजह से मना कर दिया, जबकि उसका पति जरनैल सिंह उसके साथ चला गया। इसी गांव से जरनैल सिंह के अलावा 7 लोग उस गाड़ी में सवार थे। जो कि हादसे में घायल होने के चलते विभिन्न अस्पतालों में भर्ती हैं।